Vrystaatse dorp dae lank sonder kragDie krag in Harrismith is sedert Maandag af nadat die hoofsubstasie op die dorp beskadig is. (Foto: Google) Duisende inwoners van Harrismith in die Vrystaat sit al sedert Maandag sonder krag nadat die hoofsubstasie op dié dorp vermoedelik deur vandale beskadig is. Gevolglik is water in die dorp ook vinnig besig om op te droog. Verskeie ondernemings moes noodgedwonge hul deure sluit terwyl inwoners wat nie watertenks of kragopwekkers het nie, ook met hul hande in hul hare sit. Dié wat wel opwekkers het, kan boonop nie bekostig om die opwekkers deurlopend aan te skakel nie. Eleanor Quinta, die DA se raadslid in Harrismith, sê die Maluti-a-Phofung (Map)- plaaslike munisipaliteit sukkel sedertdien om ŉ kontrakteur aangestel te kry om kragtoevoer te herstel, maar dat geen redes vir dié oponthoud gebied word nie. Sy meen egter “politieke speletjies” is beslis ŉ bydraende faktor. Volgens Quinta word ongeveer 6 000 mense tans deur die krisis geraak. Om dinge verder te vererger word watertenkwaens wat gestuur word om water aan inwoners te lewer, boonop gekaap en geplunder. “Ek was self vanoggend [Vrydag] daar en het gesien hoe dit gebeur.” ŉ Groot onderneming het intussen ŉ kragopwekker by die waterpompstasie in Harrismith laat installeer sodat water weer gepomp kan word. “Ons sal hopelik teen vanaand of môre [Saterdag] darem water hê. “Die gemeenskap is regtig desperaat en ons kry net geen antwoorde van die munisipaliteit nie.” Marius Bosch, wat die Oppie Hoek-gastehuis in Harrismith bedryf, sê hy en sy vrou is een van verskeie sake-eienaars wat hul bedrywighede noodgedwonge moes staak. Dié gastehuis het nog genoeg water om een gas Vrydagaand te akkommodeer, maar moes verder alle besprekings vir die naweek kanselleer en sluit. Dit is ŉ groot finansiële knou vir eienaars van klein ondernemings, soos die Bosch-egpaar. “Ons het nie meer baie water in die tenk oor nie en het nie ŉ boorgat nie. ŉ Vrou het ons vroeër die week gebel en gesmeek dat ons haar die naweek akkommodeer, maar ons kan nie. As jy ten minste nog water het, kan jy mense akkommodeer en beddegoed was, maar as dít eers opraak, dan gaan dit sleg,” het Bosch Vrydag aan Maroela Media gesê. “Soos jy deur die dorp ry, is daar oral klein ondernemings wat moes toemaak omdat hulle dit nie kan bekostig om opwekkers te laat hardloop nie.” Nog ŉ inwoner, wat nie haar naam genoem wil hê nie, sê sy weet van baie inwoners wat ook skade ly oor hulle nie krag of water het nie. Gevriesde vleis en kos word vrot, en mense het nie noodwendig geld vir onvoorsiene uitgawes soos dié nie. Plekke met opwekkers wat stoorplek vir inwoners aangebied het, is boonop oorvol. “Ek weet van so baie mense wat nie opwekkers of watertenks het nie. Hulle is moedeloos.”